stanford-oval/wikipedia huggingface dataset:
ז'אק אודיאר

| --- | --- |

ז'אק אודיאר בפסטיבל קאן, 2017
 לידה:  30 באפריל 1952 (בן 72) הרובע הארבעה-עשר של פריז, צרפת 
 שם לידה:  Jacques Paul Jean Audiard 
 מדינה:  צרפת 
 תקופת הפעילות:  מ-1974 
 פרסים והוקרה:  פרס סזאר לסרט הטוב ביותר (1995)  פרס סזאר לסרט הטוב ביותר (2010)  פרס סזאר לבמאי הטוב ביותר (2010)  פרס באפט"א לסרט הזר הטוב ביותר (2010)  פרס הקולנוע הבריטי העצמאי לסרט הזר העצמאי הטוב ביותר (2010)  פרס סזאר לתסריט המקורי הטוב ביותר (2010)  אריה הכסף (2018)  פרס סזאר לעיבוד הטוב ביותר (2013)  International Cinephile Society Award for Best Director (2011)  פרס הקולנוע האירופי לתסריטאי הטוב ביותר (2024)  פרס לואי דלוק (2009)  פרס איגוד מבקרי הקולנוע האמריקאיים לסרט הזר (2009)  פרס סזאר לעיבוד הטוב ביותר (2006)  פרס התסריט הטוב ביותר של פסטיבל קאן (1996)  גרנד פרי של פסטיבל קאן (2009)  פרס סזאר לבמאי הטוב ביותר (2006)  פרס סזאר לסרט הטוב ביותר (2006)  פרס באפט"א לסרט הזר הטוב ביותר (2006)  פרס סזאר לתסריט הטוב ביותר (2002)  פרס האקדמיה האירופית לקולנוע לבמאי הטוב ביותר (2024) 
 פרופיל ב-IMDb
 
אודיאר ב-2012
ז'אק אודיאר (בצרפתית: Jacques Audiard; נולד ב-30 באפריל 1952) הוא במאי ותסריטאי קולנוע צרפתי.
ביוגרפיה

אודיאר נולד בפריז, צרפת. אביו, מישל אודיאר (אנ'), היה תסריטאי ובמאי צרפתי מפורסם (עימו שיתף פעולה בכתיבת הסרט המקצוען).
עם זאת, בנעוריו גילה חשדנות כלפי עולם הקולנוע ורצה להיות מורה. הוא למד ספרות ופילוסופיה בנאנטר, ובחופשים עבד לפרנסתו כעוזר עריכה. לבסוף אודיאר פרש מלימודיו ונמשך לתעשייה הקולנועית. בשנות ה-80 הוא כתב עשרות תסריטים לסרטים שזכו להצלחה גדולה, בהם: Réveillon chez Bob! and Mortelle randonnée, Baxter, Fréquence Meurtre, Saxo. ובראשית שנות התשעים החל לביים בעצמו.
פרסים והערכה

אודיאר זכה פעמיים בפרס סזאר לסרט הטוב ביותר ובפרס באפט"א לסרט הזר הטוב ביותר, ב-2005 עבור "ליבי החסיר פעימה" (אנ') ובשנת 2010 על "נביא" (אנ').
ב-2015 זכה בפרס דקל הזהב בפסטיבל קאן עבור סרטו "דיפאן" (אנ').
בספטמבר 2018 זכה בפרס הבימוי בפסטיבל הסרטים של ונציה על סרטו הראשון דובר האנגלית "האחים סיסטרז". כמו כן זכה בפרס לומייר לסרט הטוב ביותר ולבמאי הטוב ביותר ובפרס סזאר לבמאי הטוב ביותר.
סגנון

אודיאר נוהג להתכתב עם ז'אנרים מוכרים כמו  מלודרמות, מותחני פשע, מותחנים פוליטיים ומערבונים. סרטיו משלבים אלמנטים קודרים ואפלים, טרנסגרסיה וחיים בשוליים, עדינות לצד אלימות בוטה, פיוט, הומור ואימה. בסרטיו הוא מנסה לערער מוסכמות חברתיות, מיניות, מוסריות ואסתטיות.
פילמוגרפיה

| שנה | שם | קרדיט> תסריטאי | קרדיט> במאי |
| --- | --- | --- | --- |
| 1974 | Kisses Till Monday | כן |  |
| 1981 | Le Professionnel | כן |  |
| 1983 | Deadly Circuit | כן |  |
| 1984 | Série noire | כן |  |
| 1984 | Réveillon chez Bob | כן |  |
| 1985 | All Mixed Up | כן |  |
| 1987 | Killing Time | כן |  |
| 1988 | Saxo | כן |  |
| 1988 | Fréquence meurtre | כן |  |
| 1989 | Baxter | כן |  |
| 1989 | Australia | כן |  |
| 1991 | Swing troubadour | כן |  |
| 1992 | Confessions d'un Barjo | כן |  |
| 1994 | Dead Tired | כן |  |
| 1994 | See How They Fall | כן | כן |
| 1996 | A Self Made Hero | כן | כן |
| 1998 | Norme française | כן | כן |
| 1999 | Venus Beauty Institute | כן |  |
| 2001 | Read My Lips | כן | כן |
| 2005 | The Beat That My Heart Skipped | כן | כן |
| 2009 | A Prophet | כן | כן |
| 2012 | חלודה ועצם | כן | כן |
| 2015 | דיפאן | כן | כן |
| 2018 | האחים סיסטרז | כן | כן |
| 2021 | פריז, הרובע ה-13 | כן | כן |
| 2024 | אמיליה פרז | כן | כן |
פרסים ומועמדויות

| פרס | תאריך | קטגוריה | עבור | תוצאה | מקור |
| --- | --- | --- | --- | --- | --- |
| פרס גלובוס הזהב | 2025 | הבמאי הטוב ביותר | אמיליה פרז | מועמדות |  |
| פרס גלובוס הזהב | 2025 | התסריט הטוב ביותר | אמיליה פרז | מועמדות |  |
| פרס גלובוס הזהב | 2025 | השיר המקורי הטוב ביותר | "El Mal" ("אמיליה פרז") | זכייה |  |
| פרס האקדמיה האירופית לקולנוע | 2024 | הבמאי האירופי הטוב ביותר | אמיליה פרז | זכייה |  |
| פרס האקדמיה האירופית לקולנוע | 2024 | התסריטאי האירופי הטוב ביותר | אמיליה פרז | זכייה |  |
| פרס סטלייט | 2025 | התסריט המעובד הטוב ביותר | אמיליה פרז | מועמדות |  |
| פרס סטלייט | 2025 | השיר המקורי הטוב ביותר | "El Mal" ("אמיליה פרז") | מועמדות |  |
| פרס המוזיקה במדיה של הוליווד | 2024 | שיר מקורי – סרט עלילתי | "El Mal" ("אמיליה פרז") | מועמדות |  |
| פרס המוזיקה במדיה של הוליווד | 2024 | סרט בנושא מוזיקה, ביופי או מוזיקלי | אמיליה פרז | זכייה |  |
מנשה אלישר

מנשה אלישר
מנשה חי אליָשר (28 בספטמבר 1901 – 1994) היה איש עסקים ואיש ציבור ירושלמי. נשיא לשכת המסחר בירושלים בין השנים 1951 עד 1985 ויקיר ירושלים.
משפחתו

מנשה אלישר היה בן למשפחת אלישר שישבה בארץ ישראל ככל הנראה מאז גירוש ספרד. בתחילה התיישבה בצפת, ולאחר מכן בחברון ולבסוף בירושלים, שם נולד מנשה. אבי-סבו מצד אביו היה הראשון לציון ר' יעקב שאול אלישר (יש"א ברכה), סבו היה הרב חיים משה אלישר ואביו, יצחק שמעיה אלישר היה הנשיא הראשון של ועד הקהילה העברית המאוחדת וסגן ראש העיר ירושלים בין השנים 1917 עד 1929. אמו הייתה בתו של יוסף נבון ביי.
לקריאה נוספת

מנשה ח. אלישר, שירות לאומי, הוצאה עצמית, תשמ"ז
רחל אלישר, אלבום משפחתי, ירושלים, תש"ן
מתן האפרתי, משפחת אלישר בתוככי ירושלים, הוצאת ראובן מס, 1975
הדרה לזר, המנדטורים - ארץ ישראל 1940 - 1948, ירושלים, 1990
מי ומה בירושלים, הוצאת זמיר בר-לב, 1991 עמודים 410 - 413
משה חננאל, הירושלמים, עמ' 50-49
דוד תדהר (עורך), "מנשה חי אלישר", באנציקלופדיה לחלוצי הישוב ובוניו, כרך ב (1947), עמ' 651
הגובלין הירוק

| --- | --- |

נורמן אוסבורן כשברקע הגובלין הירוק, עטיפת החוברת Dark Reign: The Goblin Legacy #1 מספטמבר 2009, אמנות מאת קלמן אנדרסופצקי.
 סוג:  נבל-על
 הוצאה לאור:  מארוול קומיקס
 הופעה ראשונה:  כגובלין הירוק: The Amazing Spider-Man #14 (יולי 1964) כנורמן אוסבורן: The Amazing Spider-Man #37 (יוני 1966) כאיירון פטריוט: Dark Avengers #1 (מרץ 2009) כמלך הגובלינים: Superior Spider-Man #10 (יולי 2013) כקרנג': The Amazing Spider-Man #795 (אפריל 2018) כגובלין האדום: The Amazing Spider-Man #798  (יוני 2018)
 יוצרים:  סטן לי סטיב דיטקו
 גילום הדמות:  וילם דפו ("ספיידרמן", ספיידרמן: אין דרך הביתה)
 מידע
 שם אמיתי:  נורמן וירג'יל אוסבורן
 כינויים:  איירון פטריוט, הגובלין הירוק, אדון הגובלינים, סופר אפטואיד, נורמי, המנהל אוסבורן, "גובי", המפקד אוסבורן, מלך הגובלינים, קרנג', הגובלין האדום, קלטוס קסידי, הובגובלין, סופר-אדפטויד, הגובלין הזהוב
 סטטוס:  פעיל
 כוחות:  כוחות, סיבולת, זריזות ואינטלקט-על הודות לנסיוב הגובלין, כוח ריפוי מתחדש.
 חבר בקבוצה:  מכון רייבנקרופט, אליטת הכוח
 חבר לשעבר בקבוצה:  האוונג'רס האפלים ת'נדרבולטס הקאבאל תריסר המרושעים מועדון הלפייר H.A.M.M.E.R אומת הגובלינים אלקמאקס אוסקורפ
 אזרחות:  ארצות הברית 
 דמויות קשורות
 משפחה:  אלטון אוסבורן האב (סב-רבא, מת) אלטון אוסבורן הבן (סבא, מת) אמברסון ואמילי אוסבורן (הורים, מתים) הארי אוסבורן ליז אלן (כלה לשעבר) נורמי וסטנלי אוסבורן (נכדים)
 אויבים:  ספיידרמן 
 
הגובלין הירוק (באנגלית: Green Goblin) הוא דמות בדיונית של נבל-על המופיעה בחוברות הקומיקס ביקום מארוול קומיקס. הדמות הופיעה לראשונה בחוברת The Amazing Spider-Man #14 מיולי 1964, ונוצרה בידי הכותב סטן לי והמאייר סטיב דיטקו.
הגובלין הירוק הוא האלטר אגו של נורמן וירג'יל אוסבורן, תעשיין ויו"ר חברת אוסקורפ, וכן אבי חברו הטוב של פיטר פארקר, הארי אוסבורן, שהשתמש בנסיוב הגובלין כדי לשפר את יכולותיו הגופניות, אך נסיוב זה גם דחף אותו לכדי שיגעון. הוא אימץ לעצמו תלבושת בסגנון ליל כל הקדושים כגובלין, המרחף מעל רחפן בצורת עטלף, והנושא מגוון כלי נשק טכנולוגיים חדשניים כדי לזרוע הרס ברחבי העיר ניו יורק. הוא מיריביו המסוכנים ביותר של ספיידרמן וככזה גם גרם לטרגדיות בחייו של גיבור-העל הצעיר, דוגמת מותה של גוון סטייסי וכן לסאגת המשובטים. הוא שימש כאנטגוניסט הראשי באירועי "שלטון אפל" ו"מצור" מסוף שנות האלפיים.
דמותו של נורמן אוסבורן מדורגת במקום ה-13 ברשימת מאה נבלי-העל הגדולים של כל הזמנים, לפי אתר IGN וכן במקום ה-19 ברשימת מאה הנבלים הגדולים בכל הזמנים לפי מגזין Wizard. היסטוריון הקומיקס מייק קונרוי כתב עליו, כי "מכל נבלי ספיידרמן שרדפו אחריו במשך השנים, המופרע והמפחיד ביותר מכולם הוא הגובלין הירוק". את דמותו בסרטי הלייב אקשן "ספיידרמן" ו"ספיידרמן: אין דרך הביתה" גילם השחקן וילם דפו, וב"ספיידרמן המופלא 2" כריס קופר.
היסטוריה פרסומית

לפי יוצר הדמות סטיב דיטקו, רעיונו המקורי של סטן לי למקורו של הגובלין הירוק היה מציאתו של סרקופג מצרי בידי צוות צילום, שבתוכו התגלה שד מיתולוגי עתיק, הגובלין הירוק. היה זה דיטקו שהפך את השד לנבל-על אנושי. זהותו של הגובלין הירוק - שהפציע בחוברת The Amazing Spider-Man #14 - לא הייתה עוד ידועה, אך התבררה כפופולרית דיה כדי להופיע שוב ולהצריך את השימוש בזהות סודית. ככל הנראה, לי ודיטקו לא החזיקו באותה דעה לגבי זהותה האמיתית: לי רצה שיהיה זה מישהו שפארקר מכיר, בשעה שדיטקו רצה שיהיה זה אדם זר. דיטקו עזב את סדרת החוברות בחוברת מספר 38, לפני שחשף את זהותו של הגובלין, וג'ון רומיטה האב החליף אותו בעבודת האיור. לי היה זה שחשף אותו כנורמן אוסבורן - מי שהוצג לפני שתי חוברות כאביו של הארי אוסבורן.
לאחר שהגובלין הירוק הרג את חברתו של פיטר פארקר, גוון סטייסי, הכותב ג'רי קונוויי החליט שעל הגובלין לשלם מחיר כבד על כך. בשל כך, אוסבורן גרם למותו שלו בקרב נגד ספיידרמן. אחרים - כמו הארי אוסבורן - אימצו את זהות הגובלין הירוק, והכותב רוג'ר סטרן הציג את הובגובלין כמחליפו של הגובלין הירוק כנבלו העיקרי של ספיידרמן.
היסטוריה פרסומית > שובו

במהלך אירועי סאגת המשובטים, נוצרה תהודה ציבורית רחבה בעקבות החלטת הכותבים להחליף את ספיידרמן בשיבוט שלו, בן ריילי. לבסוף, הכותבים החליטו כי נבל-על של ספיידרמן הוא זה שמשך בחוטים כל אותה עת. התוכנית המקורית הייתה להשתמש בשד מפיסטו, אולם הוחלט על נבל מציאותי יותר. הועלתה הצעה שהסייבורג "גאונט" יתגלה כהארי אוסבורן, שמת בחוברת Spectacular Spider-Man #200. גאונט נוצר ככלי עלילתי מאוחר לקשת הסיפור השנויה במחלוקת כדי להחזיר את הארי לחיים. התוכנית הייתה שהארי ישיב לעצמו את אנושיותו, ייקח על עצמו את הקרדיט על כך ששיטה בפארקר להאמין שהוא שיבוט, ויחזור לזהותו של הגובלין הירוק. אולם, העלילה שונתה בידי העורך הראשי בוב האראס, שלא אהב את דמותו של הארי ובחר במקומו את נורמן אוסבורן כמוח שעומד מאחורי המזימה, כאשר גאונט התגלה כפרופסור מנדל סטרום. אוסבורן מיעט את הופעתו כגובלין הירוק ושב לזהות איש העסקים המרושע לזמן קצר לקראת אירועי "הפרק האחרון", שסיכם את הכרך הראשון של סדרת חוברות "ספיידרמן המדהים".
היסטוריה פרסומית > תפקידים נוספים

בעקבות אירוע הקרוסאובר "מלחמת האזרחים", וורן אליס החל לכתוב את סדרת "ת'נדרבולטס", ואוסבורן הוא זה שנבחר לשמש כמנהל הקבוצה. מספר דמויות אחרות נשקלו לתפקיד, אך אליס בחר בו משום חוסר יציבותו והאובססיה שלו לספיידרמן. הקבוצה החדשה לקחה פקודות מהוועדה לפעילות על-אנושית הבדיונית, מה שנתן לאוסבורן את החופש לעשות כל אימת שירצה.
הכותב כריסטוס גייג' נטל את מלאכת הכתיבה על הסיפורים הקשורים לאירועי פלישה סודית (אותה כתב בריאן מייקל בנדיס), שבסופם אוסבורן היה זה שלקח קרדיט על הבסת גזע הסקרול לאחר שהרג את מלכתם. הדבר איפשר לדמותו לשחק תפקיד מרכזי בהשלכות הפלישה, באירועי "שלטון אפל". קבוצת ת'נדרבולטס הפכה בהמשך ליחידת החיסול המיוחדת של אוסבורן, תחת כתיבתו של אנדי דיגל, שהציג דמויות חדשות לקבוצה. לפי דיגל, "אוסבורן לא מבין שהוא הנבל. הוא חושב שהוא הגיבור. הוא באמת ובתמים מאמין שהוא ראוי להערצה ציבורית, ומפריע לו שגיבורי-העל זוכים להכרה במקומו".
ביוגרפיה בדיונית > חיים מוקדמים

נורמן אוסבורן הוא בנו של התעשיין אמברוז אוסבורן, והוא נולד בניו הייבן, קונטיקט. למרות שהיה תלמיד מבריק בתחום המדעים, אביו האלכוהוליסט איבד חזקה על חְבְרַתו, וכתוצאה מכך הפנה את זעמו כלפי משפחתו. באחד מן הימים, אביו כלא את נורמן הצעיר באחד מנכסי המשפחה הנטושים מתוך ניסיון להקשיחו. באחוזה אפלה וקודרת זו, נורמן הצעיר נרדף בידי יצור ירוק דמוי גובלין שהמתין להסתער עליו. כל האירועים הללו הותירו צלקת עמוקה באוסבורן, ונטעו את זרעי המלנכוליה שעתידה להשתלט עליו. הוא לא יבחל בשום אמצעים כדי להשיב את הון משפחתו, אותו איבד אביו.
בבגרותו, פגש אוסבורן בבחירת ליבו, אמילי, במהלך לימודי הכימיה והנדסת חשמל במכללה, עמה התחתן ונולד לו בן, הארי. הוא הקים את תעשיות אוסבורן יחד עם שותפו לעסקים ד"ר מנדל סטרום, שם שימש כמנהל וכיו"ר. אולם, לא עבר זמן רב ואמילי חלתה ומתה, טרגדיה שגרמה לאוסבורן להשקיע את מירב זמנו בעבודה ולהזניח את הטיפול בבנו, שטרם מלאה לו שנה. בתקווה לקבל שליטה מלאה על חברתו, אוסבורן האשים את סטרום במעילה וגרם למאסרו. בהמשך, אוסבורן ערך חיפוש בין נכסיו ומצא נוסחה ניסיונית להגברת הכוח והאינטליגנציה. כשהוא ניסה ליצור את הנסיוב, הנסיוב הפך לירוק והתפוצץ בפניו. התאונה הגבירה את כוחו ואת יכולותיו הפיזיים, אולם גרמה לו לאבד את שפיותו.
ביוגרפיה בדיונית > הגובלין הירוק המקורי

אוסבורן מאמץ את הזהות המוזרה של הגובלין הירוק, בהתבסס על אותה מפלצת ממנה פחד בילדותו, מתוך מטרה אולטימטיבית להפוך לבוס הפשע המאורגן בעיר. הוא מתכוון לבסס את מעמדו על ידי הבסת ספיידרמן. בתור הגובלין הירוק, אוסבורן רדף אחר ספיידרמן אינספור פעמים אך תמיד נכשל להשיג את מטרתו. שותפו לשעבר סטרום חוזר ונשבע לנקום בו בעזרת הרובוטים שברשותו, אך ככל הנראה מת מהתקף לב. אוסבורן מגלה שחברו לכיתה של הארי, פיטר פארקר, הוא ספיידרמן, והוא משתמש בגז עליו כדי להחליש את חוש העכביש שלו. כשהוא אינו מודע לעובדה שעוקבים אחריו, פארקר מגלה את זהותו הסודית האמיתית. אוסבורן לוכד את פארקר בביתו, לאחר שגורם לו לאבד הכרה בעזרת גז חנק, ולקראת הקרב הסופי ביניהם מגלה את זהותו האמיתית שלו עצמו. ספיידרמן מביס את אוסבורן, שמאבד את זכרונו לאחר שנתקל בחוטי חשמל, ותחפושתו מושמדת.
אוסבורן ממשיך לסבול מרסיסי זיכרונות של הקרב בין הגובלין הירוק לספיידרמן, אותם הוא מפרש כהזיות. זיכרונו שב אליו כאשר הוא צופה במיצג של נבלי-על אותו הכין קפטן ג'ורג' סטייסי ממשטרת העיר ניו יורק. הוא שב לתקופה קצרה לזהותו של הגובלין הירוק, חוטף את חבריו של פארקר ומאיים על דודתו, אך בעקבות חשיפתו לאחת מהפצצות הפסיכדליות שלו, הוא מאבד בשנית את זכרונו. בהמשך, אוסבורן נתקל באחת ממאורותיו הסודיות של הגובלין הירוק, וזכרונו שב אליו. הוא נאבק בספיידרמן למשך שני הגיליונות הבאים, עד אשר נאלץ לאשפז את בנו הארי בעקבות נטילת מנת יתר. ההלם שנוצר כתוצאה מהמקרה גורם לאוסבורן לאבד שוב את זיכרונו.
בסיפור "הלילה בו גוון סטייסי מתה" בחוברת מספר 121 (יוני 1973), אוסבורן זורק את אהובתו של פארקר, גוון סטייסי, מגשר ברוקלין (לפי הטקסט מדובר בגשר ג'ורג' וושינגטון), לאחר שזיכרונו שב אליו. היא מתה במהלך ניסיון החילוץ של ספיידרמן כתוצאה מאפקט צליפת שוט של קוריו. בגיליון לאחר מכן, הגובלין הירוק הורג את עצמו בטעות לאחר קרב עם ספיידרמן.
ביוגרפיה בדיונית > שובו של הגובלין הירוק

מתברר, כי נוסחת הגובלין הירוק העניקה לאוסבורן גם יכולת ריפוי שמאפשרת לו להערים על המוות עצמו. כשהוא אינו סובל יותר מאובדן זיכרון, אוסבורן נמלט מחדר המתים ושם פעמיו לאירופה, היכן שהוא יכול להסתובב בחופשיות וללא כל זיהוי. הוא הופך למנהיג קאבאל המנבאים (Scrier Cabal), אותו הקים על מנת לנקום בפיטר פארקר, כשבין עושי דברו נמנים סיוורד טריינר, ג'ודאס טרבלר, התן ומנדל סטרום, כעת תחת הזהות גאונט הקיבורג. זוהי קבוצה זו שמפתה את פארקר במהלך המיני סדרה "סאגת המשובטים" של שנות ה-90, שבה בן ריילי - כפילו של ספיידרמן ויצירתו משנות ה-70 של התן - חוזר לניו יורק. אוסבורן חוזר לחייו של פארקר ומצליח לשכנע אותו כי הוא עצמו הכפיל ולא ריילי. כשפארקר לומד את האמת, אוסבורן הורג את ריילי, הכפיל האמיתי.
אוסבורן ממציא סיפור המסביר את היעדרותו הממושכת, ומשיג שליטה מחדש על עסקיו. הוא אפילו משתמש בכפיל לגובלין הירוק כדי להסיר מעליו את החשדות. הוא מצטרף לכת באירועי "אסופת החמישה" כדי להשיג כוח נוסף, אך מתדרדר עמוק יותר לתהומות השיגעון. הוא רואה בפארקר כבן שמעולם לא היה לו ומנסה לגרום לו ליטול את זהות הגובלין הירוק דרך עינויים פסיכולוגיים, אולם הוא נכשל. תוכניתו הבאה היא לגרום לפלאש תומפסון לנהוג לתוך בית ספר התיכון כשהוא שיכור, ולגרום לו לנזק מוחי. פארקר זועם עקב כך, ונראה שאוסבורן הצליח לזמן אותו לדו-קרב נוסף. אולם, פארקר העייף מרדיפותיו מבקש במקום זאת שביתת נשק.
זהותו של אוסבורן כגובלין הירוק מתגלה לציבור במהלך חקירת העיתון "הדיילי ביוגל" לאחר שאוסבורן רוצח אחד מעיתונאיו. לאחר קרב עם ספיידרמן ולוק קייג', אוסבורן נעצר ונכלא לראשונה בחייו. למרות זאת, הוא מטקס מזימה שמאפשרת לספיידרמן עצמו להבריח אותו מכלאו. הוא נמלט לפריז אך נעצר בידי סוכני S.H.I.E.L.D.
ביוגרפיה בדיונית > ארגון H.A.M.M.E.R והאוונג'רס האפלים

אוסבורן מנסה להרחיק עצמו מאישיות הגובלין לאחר שקיבל מרשם לתרופות. במהלך מלחמת האזרחים על החוק לרישום על-אנושיים, אוסבורן ממונה למנהיג קבוצת ת'נדרבולטס, שמקבלת הוראות לעצור את כל מי שמסרב להירשם. במהלך הפלישה הסודית של גזע הסקרול משני הצורה, אוסבורן הורג את מלכת הסקרול, ורנקה, שעמדה בראש הפלישה. לאחר מכן, מתגלה כי פיתח את הנשק שהרג את ורנקה באמצעות קבצים שגנב מדדפול, וכגמול למעשיו, אוסבורן שולח את בולזאיי לחסלו. בתקופה זו, אוסבורן נמצא במרכז העין הציבורית כמושיע הארץ ומקבל את תפקיד הגיבור בראש האוונג'רס האפלים כאיירון פטריוט (שילוב בין איירון מן לקפטן אמריקה). כהשלכות המיני-סדרה, אוסבורן ממנף את הצלחתו בהבסת הסקרול כדי להחליף את טוני סטארק כמנהל סוכנות S.H.I.E.L.D, שאותה הוא מחליף בארגון H.A.M.M.E.R, כוח מיליטנטי חתרני שבו הוא משתמש לקידום מטרותיו הנלוזות. בו זמנית, הוא מקים ברית הקרויה קאבאל עם דוקטור דום, אמה פרוסט, נאמור, לוקי והברדס. אולם עד מהרה הקאבאל מתפרק כאשר נאמור ופרוסט בוגדים בו כדי לעזור לאקס-מן.
מאמציו המתמשכים להשליט את סמכויותיו נתקלים במבוי סתום בידי גיבורי-העל השונים. אי לכך, אוסבורן מכנס את חברי הקאבאל הנותרים (ומצרף את טאסקמאסטר כתחליף לאמה פרוסט ולנאמור) לפלוש לאסגרד, עולם ביתו של תור, באמתלא שהוא מהווה סיכון לביטחון לאומי. במהלך קרב בינו לבין גיבור-העל, הסנטרי גורם לנפילתה של אסגרד על פני כדור הארץ. סטארק מסיר את שריון איירון פטריוט מרחוק, ומתחתיו מתגלה אוסבורן המופרע כשעל פניו צבע פנים ירוק כדי לשוות לו מראה של הגובלין הירוק. הוא מנסה להימלט אך נעצר ונכלא במתקן הכליאה "הרפסודה", שם הוא מאשים את אישיות הגובלין הירוק כגורם העיקרי להכשלת ניסיונותיו להשכין שלום בעולם. למרות זאת, הוא מארגן את בריחתו בעזרת כת הגובלין הירוק אותה אסף ושיחודם של סנאטורים מושחתים כדי לביים בריחה המונית ולכידתו לאחר שהרג את חבריו לכלא. בכך הוא יצטייר כאלוף המערכת המשפטית, בה יעזר בעתיד.
כאשר הוא מועבר למתקן כליאה תת-ימי חשאי, אוסבורן נוקט בצעדים שישחררו אותו מהכלא - שם הוא גם פוגש בג'וּן קובינגטון ובאיי אפאיק. הוא משתמש בקבוצת חסידים נאמנים הנקראת 'כת הגובלין הירוק' לברוח מהכלא, תוך שימוש בעזרתם של סנאטורים מושחתים. הוא תכנן להסגיר את עצמו לאחר שהרג את אלה שברחו עמו, ובכך להפוך לגיבור המערכת המשפטית. לאחר הבריחה הוא ממתין למשפט במתקן כליאה חדש, שנתון לשליטתם של מאמיניו. תוך שימוש בזהותו המפוברקת כקולם של נטולי הבחירה, אוסבורן מתכנן להשיג שליטה בשריון איירון פטריוט וליצור קבוצה חדשה של האוונג'רס האפלים: ג'ון קובינגטון כמכשפת השני, איי אפאיק כספיידרמן, בארני בארטון כהוקאיי, סקאאר כהענק הירוק, סופריה כגברת מארוול, גורגון כוולברין וראגנארוק - הקיבורג שנבנה מחדש - כתור. בקרב הראשון של הקבוצה נגד האוונג'רס, אוסבורן מגלה כי קיבל את כוחותיו של סופר-אדפטויד לחיקוי כוחות על-אנושיים, והוא מכריז על עצמו כראש האבטחה הכלל-עולמית. הוא מורה על כליאתם של חברי האוונג'רס באשמת פשעי מלחמה, אך סקאאר בוגד בו לאחר שהתברר כי הוא סוכן כפול של קפטן אמריקה. הוא מותקף ונכנס לתרדמת בידי האוונג'רס. משאביו מוחרמים בידי ארגון הידרה וארגון H.A.M.M.E.R מפורק.
מאוחר יותר, לאחר שהובגובלין חוזר לניו יורק, דוקטור ואחות נקראים לחדרו של אוסבורן בבית החולים אך מגלים כי גופתו נעלמה.
ביוגרפיה בדיונית > מלך הגובלינים

כאשר עובדיו של הנשר דנים בפעולותיהם הבאות לאחר שספיידרמן העליון הביס את מנהיגם, אוסבורן כ"מלך הגובלינים" המסתורי מופיע בפניהם ומציע להם חלק בצבאו. הוא נראה מאוחר יותר עם צבאו החדש בביוב, המורכב מחברי כנופיות שונות - עובדיו של הנשר, נינג'ות "היד" וחברי כנופיותיהם של הינשוף והדרקון הלבן. הוא הכריז על עצמו כ"קינגפין הגובלין של הפשע", וכי הוא שולט במחצית מהפשע המאורגן בניו יורק. אוסבורן משחרר את פיל יוריק/הובגובלין מהכלא בעזרת אימה, ומשדרג את נשקיו וציודו בתמורה שיעבוד עבורו כ"אביר הגובלינים". אביר הגובלינים תוקף את ספיידרמן העליון, בעוד אוסבורן משקיף על יחידת ה"ספיידרלינגס" הצבאית של ספיידרמן.
כאשר קרלי קופר הובאה לבסיסו של אוסבורן בידי אימה, הוא גילה כי ספיידרמן העליון הוא דוקטור אוקטופוס שהעביר את תודעתו לגופו של ספיידרמן המקורי. הוא הופך את קרלי לנבלת-העל "מפלצת" באמצעות נוסחת הגובלין, ודורש לדעת את זהותו הסודית המקורית של ספיידרמן. הוא שולח את אימה ומפלצת לגלות זאת, ומבטיח להן שהוא נורמן אוסבורן למרות שסירב להסיר את מסכתו. הוא הורג לכאורה את הובגובלין המקורי, רודריק קינגסלי, אך מגלה כי זה אחד מאנשיו של קינגסלי שהתחזה לו.
לאחר שהטיל מצור על ניו יורק, אוסבורן התעמת עם ספיידרמן העליון, שדחה את הצעתו להצטרף אליו. לאחר קרב ארוך, ספיידרמן העליון הבין כי נכשל והחזיר לספיידרמן המקורי את השליטה בגופו. אוסבורן מבין זאת בקרב הסופי, בו ספיידרמן מוריד ממנו את מסכתו ומגלה כי הוא עבר ניתוחי פנים פלסטיים לאחר שנחשף לעולם כנבל-על, וזאת כדי שיוכל להמשיך בעסקיו. ספיידרמן מביס אותו ומבטל את כוחותיו באמצעות נוסחה מיוחדת, אך אוסבורן בורח. פיל יוריק מחליף אותו כמלך הגובלינים.
ביוגרפיה בדיונית > מארוול החדשה והשונה

בתחילת אירועי "מלחמות סודיות", וזאת במהלך ההתנגשות בין יקומי ארץ-616 לארץ-1610, הקינגפין כינס כמה וכמה נבלי-על לפני הסוף, ביניהם אוסבורן. לפתע המעניש הופיע, וזאת כדי להרוג כמה שיותר נבלים לפני מות כולם כתוצאה מההתנגשות. הוא נראה בחיים בחידוש הכותרים "מארוול החדשה והשונה" שלאחר המלחמות הסודיות כבן בריתם של קבוצת גובליני המלחמה, קבוצה צבאית הפועלת באפריקה הלבושים ומצוידים בתלבושות, פצצות גובלין וגלשנים הדומים לאלו של אסבורן.
כוחות, יכולות וחולשות

נורמן אוסבורן הפך לגובלין הירוק הודות לתערובת כימית המבוססת על נוסחה פרי המצאתו של ד"ר מנדל סטרום. התהליך הקנה לאוסבורן כוח, מהירות, סיבולת וזריזות על-אנושיים כמו גם ליכולת ריפוי שבעזרתה הוא יכול להחלים אפילו מהפציעות החמורות ביותר. בנוסף ליכולות הפיזיות, רמת האינטליגנציה שלו משופרת מעבר לגבולות הרגילים, מה שהופך אותו לממציא גאון בתחומי הגנטיקה, רובוטיקה, הנדסה, פיזיקה וכימיה. נוסחת הגובלין נודעה גם בגרימת איבוד שפיותו של אוסבורן, כאשר פגמים באישיותו התרחבו במידה ניכרת והביאו למצבי רוח משתנים ולהזיות.
כוחות, יכולות וחולשות > נשקיו כגובלין ירוק

הגובלין הירוק חמוש במגוון מתקנים מוזרים. הוא מרחף בעזרת "גלשן הגובלין", דאון הממונע בעזרת טיל מהיר ביותר דמוי-עטלף. נשקיו הנוספים כוללים פצצות דלעת, רימוני גז ועשן המדמים רוחות וג'ק-או-לנטרן, בומרנגים חדים כתער, וכן כפפות הארוגות מסיבים חשמליים המסוגלות לתעל פרצי חשמל. הוא לובש את תחפושת הגובלין מתחת לשריון שרשראות. מסכתו כוללת מסכת גז מובנית כדי למנוע ממנו פגיעה מהגזים שלו.
כוחות, יכולות וחולשות > נשקיו כגובלין ירוק > גלשן הגובלין

מנגנון השליטה של גלשן הגובלין נמצא בחזית הגלשן, מאחורי ראש דמוי עטלף. הטייס מחובר לגלשן בעזרת תפסים אלקטרומגנטיים הממוקמים מעל כנפי גלשן. לגלשן יכולת תמרון גבוהה מאוד, וניתן לשלוט בתנועה על ידי הישענות קדימה. אוסבורן הוסיף בהמשך שליטה קולית באמצעות גלי רדיו למסכתו. המהירות המרבית של הגלשן היא 140 קמ"ש, והוא מסוגל לשאת משקל של כ-180 ק"ג, אם כי הוא יכול לשאת משקלים כבדים אף יותר לזמן קצוב. טיסה במהירות מרבית, במשקל מקסימלי ובמכל דלק מלא יכול לרוקן את מלאי הדלק לאחר כשעה.
הגלשן נושא מגוון רחב של כלי נשק, ביניהם טילים מונחי חום וחכמים, מקלעי ירייה, להבים מתרחבים, להביור ומטול פצצות דלעת.
כוחות, יכולות וחולשות > נשקיו כגובלין ירוק > פצצת דלעת

רימון יד שבשימושו של הגובלין הירוק, הדומה לג'ק-או-לנטרן מיניאטורי. כאשר הוא מושלך, הוא ניצת ללא כל רחש ומפיק כמות חום המסוגלת להתיך שכבות פלדה בעובי 76 מ"מ. הגובלין נושא את הפצצות יחד עם נשקי יד אחרים בתיק צד לו הוא קורא "תיק ההפתעות". מבין פצצות הדלעת השונות נמנות פצצות גז, פצצות הלוצינוגן ופצצות המנטרלות את חוש העכביש של ספיידרמן.
כוחות, יכולות וחולשות > נשקיו כאיירון פטריוט

במהלך אירועי "שלטון אפל", אוסבורן יוצר זהות חדשה - איירון פטריוט (שילוב בין איירון מן וקפטן אמריקה) כדי לבסס את מעמדו כגיבור. כאיירון פטריוט, אוסבורן משתמש בגרסה שונה לשריון איירון מן. השריון מכיל מאפיינים כמו כוח על-אנושי, תעופה, פרצי אנרגיה מגנטיים, טילים מונחי חום, לייזרים מיניאטוריים, להביורים, תקשורת לוויינית ויכולת שימור מוגבר באמצעות חומר קריסטלי גמיש בעל מבנה מולקולרי המקביל לזה של מטוסים קשיחים במיוחד אם מעבירים בהם זרם חשמלי. בשעה ששריון איירון מכיל את טכנולוגיית ההדף, שריונו של אוסבורן אינו מכיל זאת, והוא עיצב מערכת נשק משלו, הבנויה בחזה השריון בצורת הכוכב.
כוחות, יכולות וחולשות > נשקיו בתור הקרנג'

כשניסה לראשונה את הסמביוט של הקרנג' הוא היה יכול ליצור להבים בידיו וככה להרוג בעזרתם אנשים.
כוחות, יכולות וחולשות > נשקיו בתור הגובלין האדום

הגובלין האדום הוא שילוב של הגובלין הירוק וקרנג'. בעזרת הכוחות האלה הוא יכול לשכפל את כוחותיו ולתת אותם למי שהוא רוצה (כמו במקרה של נכדו נורמי). כמו כן הוא בעל זנב שבו הוא יכול לחתוך אנשים ויכול לירות פצצות קרנג' ובמקביל גם להשתמש בכוחות הרגילים של קרנג'.